SK Úradný vestník Európskej únie C 144/5

Záväzok služby vo verejnom záujme

(2006/C 144/03)

(Text s významom pre EHP)

Fínsky štát (Ministerstvo dopravy a spojov) sa rozhodol zmeniť záväzky služby vo verejnom záujme týkajúce sa prevádzkovania pravidelnej leteckej dopravy, ktoré uložil v súlade s článkom 4 ods.1 písm. a) nariadenia Rady (EHS) č. 2408/92 z 23. júla 1992 o prístupe leteckých dopravcov Spoločenstva k letovým trasám v rámci Spoločenstva. Predmetné záväzky služby vo verejnom záujme boli uverejnené 20. augusta 2005 a 28. septembra 2005 v Úradnom vestníku Európskej únie C 204 a C 238.

Zmenený záväzok služby vo verejnom záujme vstúpi v platnosť 1. augusta 2006 na vnútroštátnej leteckej trase Helsinki-Varkaus-Savonlinna. Záväzok služby vo verejnom záujme týkajúci sa pravidelnej leteckej dopravy do a z Mikkeli sa skončí, keď sa uverejní toto oznámenie.

Požiadavky týkajúce sa trasy Helsinki-Varkasu-Savonlinna sú tieto:

Minimálny počet letov

Na trase Helsinki – Varkaus, ako aj na trase Helsinki – Savonlinna musia byť počas pracovných dní od pondelka do piatku minimálne tri lety v oboch smeroch, okrem dní pracovného pokoja. Jedným z letov musí byť skorý ranný let na trase Savonlinna-Varkaus-Helsinki a druhým neskorý večerný let na trase Helsinki-Varkaus-Savonlinna.

V sobotu musí byť aspoň jeden spoj zo Savonlinny cez Varkaus do Helsínk a v nedeľu aspoň jeden neskorý večerný spoj z Helsínk cez Varkaus do Savonlinny.

Letecký poriadok možno v dovolenkovom období Vianoc a iných dní pracovného pokoja zmeniť podľa dopytu.

V lete, počas opernej sezóny v Savonlinne, musia byť medzi Helsinkami a Savonlinnou aspoň tri lety od pondelka do piatku v každom smere a dva lety v nedeľu. Počas opernej sezóny v Savonlinne nie je potrebné zabezpečovať lety medzi Helsinkami a Varkausom.

Letový poriadok

V pondelok až piatok musí byť pre hlavné zahraničné nadväzné lety zabezpečené spojenie z letísk v Savonlinne a vo Varkause na letisko Helsinki Vantaa a z hlavných zahraničných príletov musí byť zabezpečené večerné spojenie na letiská v Savonlinne a vo Varkause.

Od pondelka do piatku musí byť z letiska Helsinki-Vantaa zabezpečený priamy let s príletom na letiská v Savonlinne a vo Varkause do 8.30 hod.

Okrem toho musia byť od pondelka do piatku zabezpečené priame lety z letísk v Savonlinne a vo Varkause s príletom na letisko Vantaa-Helsinki do 9.40 hod.

Z letiska Helsinki-Vantaa musia byť zabezpečené poobede priame lety späť na letiská v Savonlinne a vo Varkause. Z letísk v Savonlinne a vo Varkause musia byť zabezpečené po skončení pracovného dňa priame lety na letisko Helsinki-Vantaa.

V sobotu musí byť zabezpečený zložený let zo Savonlinny cez letisko vo Varkause na letisko Helsinki-Vantaa. V nedeľu musí byť zabezpečený neskorý večerný let z letiska Helsinki-Vantaa cez letisko vo Varkause na letisko v Savonlinne.

Letecký poriadok možno v dovolenkovom období Vianoc a iných dní pracovného pokoja zmeniť podľa dopytu.

V lete, počas opernej sezóny v Savonlinne, musia byť každý deň v týždni zabezpečené ranné a obedňajšie spiatočné lety z letiska Helsinki-Vantaa na letisko v Savonlinne. Počas opernej sezóny musia byť od pondelka do soboty zabezpečený poobedňajší let z letiska Helsinki-Vantaa na letisko v Savonlinne a večer po polnoci let z letiska v Savonlinne na letisko Helsinki-Vanta.

Počet sedadiel

Lietadlo musí mať v každom smere trasy kapacitu minimálne 32 miest. Priemerná mesačná vyťaženosť lietadla nesmie presiahnuť 80 %. Počas opernej sezóny v Savonlinne sa kapacitná ponuka zvýši na doobedňajších, poobedňajších a večerných letoch na 68 miest v každom smere, alebo sa zvýši počet letov tak, aby sa splnila uvedená požiadavka zvýšenia kapacitnej ponuky.

Kapacita prepravy batožín a nákladu na cestujúceho má byť v plne naloženom lietadla a za normálnych poveternostných podmienok 8 kilogramov v prípade príručnej batožiny a minimálne 20 kilogramov v prípade batožiny, ktorá sa ukladá do nákladného priestoru lietadla.

Ceny a predaj leteniek

Jednosmerná letenka medzi Savonlinnou a Helsinkami nesmie prevýšiť sumu 160 EUR vrátane všetkých daní a poplatkov. Podiel lacnejších ponúkaných leteniek musí predstavovať minimálne 25 % z celkového počtu leteniek.

Dopravca sa musí dohodnúť aspoň s jedným takým dopravcom, ktorý prevádzkuje leteckú dopravu z letiska Helsinki – Vantaa, na interline zmluve týkajúcej sa trasy, na ktorú sa vzťahuje záväzok služby vo verejnom záujme. Interline zmluva musí obsahovať rovnaké alebo rovnocenné podmienky a vo vzťahu k cenám letov na trase sa má aplikovať pomerný systém podľa medzinárodných predpisov. Dopravca musí uzavrieť interline zmluvu so všetkými leteckými dopravcami, ktorí o to majú záujem a ktorí prevádzkujú leteckú dopravu z letiska Helsinki – Vantaa, za rovnakých alebo rovnocenných podmienok. Ministerstvo dopravy a spojov má z dôvodu kontroly právo získať od prevádzkovateľa dopravy potrebné interline zmluvy a informácie o ich podmienkach.

Prevádzkovateľ musí používať systém tvorby rezervácií a vystavovania leteniek, ako aj IATA interline zmluvu vrátane tarifikácie nadväzného spojenia a odbavenia batožín. Informácie o cene leteniek a leteckom poriadku dopravy musia byť v medzinárodnom systéme tvorby rezervácií a vystavovania leteniek.

Prevádzkovateľ dopravy musí mať aspoň s jednou spoločnosťou, ktorá prevádzkuje letecké spojenie z letiska Helsinki-Vantaa do zahraničia, zmluvu o spolupráci, ktorá sa týka tarifikácie nadväzných spojení.

Pri predaji leteniek sa musí používať aspoň jeden počítačový rezervačný systém.

Kontinuita služby

Prevádzkovanie dopravy na predmetnej trase bez dodržovania záväzkov služby vo verejnom záujme môže mať správne alebo právne následky.

Leteckí dopravcovia musia o svojom úmysle ukončiť ponuku pravidelných leteckých dopravných služieb informovať príslušné fínske orgány aspoň šesť mesiacov pred ukončením leteckej dopravy.

Možnosť používať službu pre telesne postihnutých

Prevádzkovateľ leteckej dopravy musí zabezpečiť, že sa zohľadnia potreby telesne postihnutých osôb.